title: Regulamentul de punere în aplicare (UE) 2018/1254 al Comisiei din 19 septembrie 2018 privind refuzul autorizării riboflavinei (80 %) produse de Bacillus subtilis KCCM-10445 ca aditiv pentru hrana animalelor aparținând grupei funcționale de vitamine, provitamine și substanțe bine definite din punct de vedere chimic și cu efect similar (Text cu relevanță pentru SEE.)

text:
                  20.9.2018

                  RO

                  Jurnalul Oficial al Uniunii Europene

                  L 237/5

         REGULAMENTUL DE PUNERE ÎN APLICARE (UE) 2018/1254 AL COMISIEI
         din 19 septembrie 2018
         privind refuzul autorizării riboflavinei (80 %) produse de Bacillus subtilis KCCM-10445 ca aditiv pentru hrana animalelor aparținând grupei funcționale de vitamine, provitamine și substanțe bine definite din punct de vedere chimic și cu efect similar
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         Regulamentul (CE) nr. 1831/2003 al Parlamentului European și al Consiliului din 22 septembrie 2003 privind aditivii din hrana animalelor (1) și în special articolul 9 alineatul (2),
         întrucât:

                     (1)

                     Regulamentul (CE) nr. 1831/2003 prevede necesitatea autorizării aditivilor pentru hrana animalelor, precum și motivele și procedurile de acordare sau refuzare a unei astfel de autorizații. Articolul 10 din regulamentul respectiv prevede reevaluarea aditivilor autorizați în temeiul Directivei 70/524/CEE a Consiliului (2).

                     (2)

                     Riboflavina (vitamina B2) a fost autorizată fără limită de timp, prin Directiva 70/524/CEE, ca aditiv furajer aparținând grupei de vitamine, provitamine și substanțe bine definite din punct de vedere chimic, cu efect similar, pentru toate speciile de animale. Produsul respectiv a fost înscris ulterior în Registrul aditivilor pentru hrana animalelor ca produs existent, în conformitate cu articolul 10 alineatul (1) din Regulamentul (CE) nr. 1831/2003.

                     (3)

                     În conformitate cu articolul 10 alineatul (2) coroborat cu articolul 7 din Regulamentul (CE) nr. 1831/2003, a fost depusă o cerere pentru autorizarea riboflavinei, cu o puritate de cel puțin 80 %, produsă de tulpina modificată genetic de Bacillus subtilis KCCM-10445, ca aditiv furajer pentru toate speciile de animale. Solicitantul a cerut ca aditivul respectiv să fie clasificat în categoria „aditivi nutriționali”. Cererea respectivă a fost însoțită de informațiile și de documentele necesare în temeiul articolului 7 alineatul (3) din Regulamentul (CE) nr. 1831/2003.

                     (4)

                     În 2010, în conformitate cu articolul 7 alineatul (3) litera (f) din Regulamentul (CE) nr. 1831/2003 și cu articolul 3 din Regulamentul (CE) nr. 378/2005 al Comisiei (3), solicitantul, în conformitate cu Regulamentul (CE) nr. 1831/2003, a trimis laboratorului de referință (denumit în continuare „laboratorul de referință”) eșantioane ale aditivului furajer într-o formă în care aditivul furajer era destinat să fie introdus pe piață. În 2013, în conformitate cu articolul 3 alineatul (3) din Regulamentul (CE) nr. 378/2005, solicitantul a furnizat laboratorului de referință eșantioane noi care să le înlocuiască pe cele expirate.

                     (5)

                     Autoritatea Europeană pentru Siguranța Alimentară (denumită în continuare „autoritatea”) a concluzionat în avizul său din 4 decembrie 2013 (4) că nici tulpina de producție, nici ADN-ul recombinat („ADNr”) nu au fost detectate în produsul final având în vedere informațiile furnizate de solicitant și că, prin urmare, produsul final nu a ridicat nicio problemă de siguranță în ceea ce privește modificarea genetică a tulpinii de producție. De asemenea, s-a concluzionat că aditivul nu are un efect nociv asupra sănătății animale, asupra sănătății umane sau asupra mediului.

                     (6)

                     Cu toate acestea, Comisia a fost informată de laboratorul de referință că, în contextul unui control oficial efectuat de către o autoritate națională competentă, prezența de celule viabile și de ADNr din tulpina de producție a fost detectată în anumite probe de referință ale aditivului de către un laborator național competent pentru controale oficiale. Aceste probe de referință au constat într-o primă serie prezentată laboratorului de referință în 2010, împreună cu cererea de autorizare și un set actualizat prezentat laboratorului de referință în 2013. Această detectare a rezultat din utilizarea metodei de analiză fondate pe reacția în lanț a polimerazei (denumită în continuare „PCR”), elaborată de un laborator național competent pentru controale oficiale în conformitate cu articolul 11 alineatul (2) din Regulamentul (CE) nr. 882/2004 al Parlamentului European și al Consiliului (5).

                     (7)

                     Comisia și laboratorul de referință au informat solicitantul cu privire la aceste constatări și i-au oferit acestuia posibilitatea să furnizeze o metodă adecvată de analiză atât pentru detectarea ADNr, cât și pentru prezența de celule viabile din tulpina de producție, pentru a proceda la o analiză mai aprofundată a diferitelor eșantioane ale aditivului. În acest scop, solicitantul a cerut mai multor laboratoare, stabilite atât în China, cât și într-un stat membru, să efectueze noi analize ale eșantioanelor. Rezultatele acelor analize au fost negative în ceea ce privește detectarea atât a ADNr, cât și a celulelor viabile din tulpina de producție specifică. Cu toate acestea, se pare că noile analize efectuate de solicitant nu au fost efectuate asupra probelor trimise în 2010 laboratorului de referință.

                     (8)

                     În paralel, la cererea Comisiei și a laboratorului de referință, au fost efectuate analize suplimentare ale eșantioanelor aditivului de către un laborator național competent pentru controalele oficiale. Pe baza acestor informații, s-a concluzionat că în eșantioanele din 2010 erau prezente celule viabile din tulpina de producție și în eșantioanele din 2010 și 2013 era prezent ADNr din tulpina de producție. Laboratorul respectiv a trimis probele la un alt laborator național cu competența de a efectua controale oficiale, în vederea unei analize mai aprofundate, care a confirmat prezența ADNr din tulpina de producție în eșantioanele din 2010 și 2013. Aceste rezultate au fost obținute din utilizarea metodei de analiză fondate pe reacția în lanț a polimerazei, elaborată de un laborator național competent pentru controale oficiale în conformitate cu articolul 11 alineatul (2) din Regulamentul (CE) nr. 882/2004.

                     (9)

                     În 2015, pentru a soluționa divergențele privind rezultatele, s-a convenit între Comisie și laboratorul de referință, pe de o parte, și solicitant, pe de altă parte, că fiecare va solicita unui laborator independent acreditat pentru o metodă PCR să efectueze o analiză mai aprofundată a aditivului. În acest scop, se vor folosi eșantioanele din 2010 și 2013, iar solicitantul a fost invitat să furnizeze, printre altele, probe sub forma în care aditivul a fost introdus pe piață la momentul respectiv. S-a convenit ca metodele de analiză utilizate de solicitant și de laboratoarele naționale competente pentru controalele oficiale să fie comunicate și folosite.

                     (10)

                     Cu toate acestea, ulterior, solicitantul a refuzat ca probele prezentate în 2010 și 2013 să fie analizate și nu a dorit să furnizeze probe ale aditivului sub forma în care a fost introdus pe piață în 2015. Solicitantul a refuzat să coopereze în continuare cu Comisia și cu laboratorul de referință atât timp cât în legislația Uniunii nu există un „standard unificat de analiză” pentru detectarea ADNr în riboflavină.

                     (11)

                     În conformitate cu Regulamentul (CE) nr. 1831/2003, solicitantului îi revine sarcina de a demonstra în mod corespunzător și suficient că aditivul îndeplinește condițiile de autorizare stabilite în respectivul regulament și măsurile sale de punere în aplicare (6) și aplicabile orientărilor Autorității (7), în special prin prezentarea de probe relevante de aditivi, de informații exhaustive legate de modificarea genetică a tulpinii de producție, metoda bazată pe PCR utilizată, protocolul pentru extracția ADN-ului și alte date relevante care să permită autorității să determine absența ADNr sau a celulelor viabile din tulpina de producție.

                     (12)

                     Pe baza acestor date care indică prezența de celule viabile și ADNr din tulpina de producție în aditiv, în august 2016, Comisia a solicitat autorității să emită un nou aviz privind siguranța riboflavinei (80 %) produse din tulpina modificată genetic de Bacillus subtilis KCCM-10445 ca aditiv furajer pentru toate speciile de animale.

                     (13)

                     În vederea efectuării evaluării sale, autoritatea a cerut solicitantului să furnizeze informații și date suplimentare, legate în special de metoda de analiză pentru detectarea prezenței de celule viabile din tulpina de producție în aditiv. Aceste informații și date suplimentare au fost furnizate de către solicitant. De asemenea, autoritatea a solicitat laboratorului de referință să furnizeze informații suplimentare și date privind analizele efectuate de laboratoarele naționale competente pentru controalele oficiale, date și informații care au fost, de asemenea, furnizate.

                     (14)

                     Autoritatea a concluzionat în avizul său din 7 martie 2018 (8) că noile date furnizate de laboratoarele naționale competente pentru controalele oficiale arată că probele de referință ale aditivului conțin celule viabile și/sau ADN din tulpina de producție. Tulpina de producție Bacillus subtilis KCCM-10445 conține patru gene rezistente antimicrobiene, trei dintre acestea fiind introduse prin modificare genetică. Prin urmare, autoritatea a concluzionat că aditivul prezintă un risc pentru speciile vizate, consumatori, utilizatori și mediu, având în vedere potențialul de răspândire a celulelor viabile și a ADN-ului unei tulpini modificate genetic cu gene care codifică rezistența la antimicrobiene importante din punctul de vedere al sănătății umane și animale.

                     (15)

                     În consecință, nu s-a stabilit că riboflavina (80 %) produsă de Bacillus subtilis KCCM-10445 nu are efecte adverse asupra sănătății animale și umane ori asupra mediului atunci când este utilizată ca aditiv pentru hrana animalelor aparținând grupei funcționale de „vitamine, provitamine și substanțe bine definite din punct de vedere chimic, cu efect similar”.

                     (16)

                     Astfel cum este menționat la articolul 7 alineatul (3) litera (i) din Regulamentul (CE) nr. 1831/2003, un aditiv care intră în sfera legislației Uniunii privind comercializarea produselor care constau în, conțin sau sunt produse din organisme modificate genetic trebuie să facă obiectul unei autorizații acordate în conformitate cu legislația respectivă. Acest tip de autorizație nu a fost acordată pentru tulpina modificată genetic de Bacillus subtilis KCCM-10445 detectată în aditiv.

                     (17)

                     Evaluarea riboflavinei (80 %) produse de tulpina modificată genetic de Bacillus subtilis KCCM-10445 arată că nu sunt îndeplinite condițiile de autorizare prevăzute la articolul 5 din Regulamentul (CE) nr. 1831/2003.

                     (18)

                     Drept urmare, autorizarea riboflavinei (80 %) produse de Bacillus subtilis KCCM-10445 ca aditiv pentru hrana animalelor aparținând grupei funcționale de „vitamine, provitamine și substanțe bine definite din punct de vedere chimic și cu efect similar” („aditivul”) este refuzată. Conform explicațiilor oferite solicitantului cu ocazia unui schimb de scrisori cu Comisia care a avut loc după adoptarea avizului Autorității din 7 martie 2018, refuzul de autorizare a aditivului menționat în prezentul regulament de punere în aplicare nu aduce atingere posibilității de a depune o nouă cerere de autorizare, în conformitate cu Regulamentul (CE) nr. 1831/2003.

                     (19)

                     Prin urmare, aditivul riboflavină (80 %) produs de Bacillus subtilis KCCM-10445 și hrana pentru animale care îl conține ar trebui să fie retrase de pe piață cât mai curând posibil. Cu toate acestea, din motive practice, ar trebui permisă o perioadă limitată pentru retragerea de pe piață a stocurilor existente de aditiv și furaje care conțin riboflavină (80 %) produsă de Bacillus subtilis KCCM-10445, pentru ca operatorii să poată respecta în mod adecvat obligația de retragere, ținând seama în același timp de factorii legitimi relevanți pentru problema în cauză.

                     (20)

                     În special, dat fiind că riboflavina (80 %) produsă de Bacillus subtilis KCCM-10445 reprezintă o parte semnificativă din piața Uniunii privind riboflavina utilizată în nutriția animalelor, orice risc de efecte nocive asupra sănătății sau bunăstării animalelor ca urmare a unei deficiențe de riboflavină în hrana animalelor ar trebui evitat prin acordarea unei perioade adecvate de timp pentru ca operatorii să se poată adapta la situație.

                     (21)

                     În plus, ar trebui să fie luate în considerare timpul și resursele necesare pentru a extrage și retrage de pe piață preamestecurile care conțin aditivul riboflavină (80 %) produsă de Bacillus subtilis KCCM-10445, și, mai departe în lanțul alimentar animal, materiile prime pentru furaje și furajele combinate fabricate cu aditivul sau preamestecurile respective. Astfel de constrângeri de ordin practic pentru retragerea produselor de pe piață sunt mai acute pentru furajele destinate animalelor de la care nu se obțin alimente, dat fiind că acest tip de furaje implică, de obicei, rate mai ridicate de riboflavină, o perioadă de valabilitate mai lungă și metode de distrugere mai complexe. Prin urmare, ar trebui acordate perioade de timp adecvate pentru retragerea de pe piață a produselor furajere respective.

                     (22)

                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

               ADOPTĂ PREZENTUL REGULAMENT:

            Articolul 1
            Refuzul autorizării
            Autorizarea riboflavinei (80 %) produse de Bacillus subtilis KCCM-10445 ca aditiv pentru hrana animalelor aparținând grupei funcționale de „vitamine, provitamine și substanțe bine definite din punct de vedere chimic și cu efect similar” („aditivul”) este refuzată.

            Articolul 2
            Retragerea de pe piață

               (1)   Stocurile de aditiv existente menționate la articolul 1 se retrag de pe piață până la 10 noiembrie 2018.

               (2)   Stocurile de preamestecuri existente produse cu aditivul menționat la alineatul (1) se retrag de pe piață până la 10 ianuarie 2019.

               (3)   Materiile prime pentru furaje și furajele combinate destinate animalelor de la care se obțin alimente, care au fost fabricate cu aditivul menționat la alineatul (1) sau cu preamestecurile menționate la alineatul (2) înainte de 10 ianuarie 2019 se retrag de pe piață până la 10 aprilie 2019.

               (4)   Materiile prime pentru furaje și furajele combinate destinate animalelor de la care nu se obțin alimente, care au fost fabricate cu aditivul menționat la alineatul (1) sau cu preamestecurile menționate la alineatul (2) înainte de 10 ianuarie 2019 se retrag de pe piață până la 10 iulie 2019.

            Articolul 3
            Intrarea în vigoare
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 19 septembrie 2018.

                  Pentru Comisie

                  Președintele

               Jean-Claude JUNCKER

            (1)  JO L 268, 18.10.2003, p. 29.

            (2)  Directiva 70/524/CEE a Consiliului din 23 noiembrie 1970 privind aditivii din hrana animalelor (JO L 270, 14.12.1970, p. 1).

            (3)  Regulamentul (CE) nr. 378/2005 al Comisiei din 4 martie 2005 privind normele de punere în aplicare a Regulamentului (CE) nr. 1831/2003 al Parlamentului European și al Consiliului referitor la funcțiile și atribuțiile Laboratorului Comunitar de Referință cu privire la cererile de autorizare a unor aditivi pentru hrana animalelor (JO L 59, 5.3.2005, p. 8).

            (4)  EFSA Journal 2014;12(1):3531.

            (5)  Regulamentul (CE) nr. 882/2004 al Parlamentului European și al Consiliului din 29 aprilie 2004 privind controalele oficiale efectuate pentru a asigura verificarea conformității cu legislația privind hrana pentru animale și produsele alimentare și cu normele de sănătate animală și de bunăstare a animalelor (JO L 165, 30.4.2004, p. 1).

            (6)  Regulamentul (CE) nr. 429/2008 al Comisiei din 25 aprilie 2008 privind normele de punere în aplicare a Regulamentului (CE) nr. 1831/2003 al Parlamentului European și al Consiliului cu privire la pregătirea și prezentarea cererilor, precum și la evaluarea și autorizarea aditivilor din hrana animalelor. (JO L 133, 22.5.2008, p. 1.)

            (7)  În special, Ghidul pentru pregătirea dosarelor pentru aditivi nutriționali [EFSA Journal 2012;10(1):2535] și Orientările privind evaluarea riscurilor microorganismelor modificate genetic și ale produselor acestora destinate pentru utilizare în alimente și furaje [EFSA Journal 2011;9(6):2193].

            (8)  EFSA Journal 2018;16(3):5223.


title: Regulamentul de punere în aplicare (UE) 2018/1278 al Comisiei din 21 septembrie 2018 de aprobare a substanței active cu risc redus Pasteuria nishizawae Pn1, în conformitate cu Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare, și de modificare a anexei la Regulamentul de punere în aplicare (UE) nr. 540/2011 al Comisiei (Text cu relevanță pentru SEE.)

text:
                  24.9.2018

                  RO

                  Jurnalul Oficial al Uniunii Europene

                  L 239/4

         REGULAMENTUL DE PUNERE ÎN APLICARE (UE) 2018/1278 AL COMISIEI
         din 21 septembrie 2018
         de aprobare a substanței active cu risc redus Pasteuria nishizawae Pn1, în conformitate cu Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare, și de modificare a anexei la Regulamentul de punere în aplicare (UE) nr. 540/2011 al Comisiei
         (Text cu relevanță pentru SEE)
         COMISIA EUROPEANĂ,
         având în vedere Regulamentul (CE) nr. 1107/2009 al Parlamentului European și al Consiliului din 21 octombrie 2009 privind introducerea pe piață a produselor fitosanitare și de abrogare a Directivelor 79/117/CEE și 91/414/CEE ale Consiliului (1), în special articolul 22 coroborat cu articolul 13 alineatul (2),
         întrucât:

                     (1)

                     În conformitate cu articolul 7 alineatul (1) din Regulamentul (CE) nr. 1107/2009, Syngenta Crop Protection AG a prezentat Danemarcei, la 27 februarie 2015, o cerere de aprobare a substanței active Pasteuria nishizawae Pn1.

                     (2)

                     În conformitate cu articolul 9 alineatul (3) din regulamentul respectiv, la data de 3 iulie 2015, Danemarca, în calitate de stat membru raportor, a notificat solicitantul, celelalte state membre, Comisia și Autoritatea Europeană pentru Siguranța Alimentară (denumită în continuare „autoritatea”) cu privire la admisibilitatea cererii.

                     (3)

                     La 19 decembrie 2016, statul membru raportor a transmis un proiect de raport de evaluare Comisiei, o copie fiind trimisă autorității, în care s-a evaluat dacă este de așteptat ca substanța activă în cauză să îndeplinească criteriile de aprobare prevăzute la articolul 4 din Regulamentul (CE) nr. 1107/2009.

                     (4)

                     Autoritatea s-a conformat articolului 12 alineatul (1) din Regulamentul (CE) nr. 1107/2009. În conformitate cu articolul 12 alineatul (3) din regulamentul menționat, la 23 mai 2017, autoritatea a cerut solicitantului să furnizeze informații suplimentare statelor membre, Comisiei și autorității. Evaluarea informațiilor suplimentare realizată de către statul membru raportor a fost transmisă autorității, la data de 17 octombrie 2017, sub forma unui proiect de raport de evaluare actualizat.

                     (5)

                     La data de 11 ianuarie 2018, autoritatea a comunicat solicitantului, statelor membre și Comisiei concluzia sa (2) cu privire la posibilitatea ca substanța activă Pasteuria nishizawae Pn1 să îndeplinească criteriile de aprobare prevăzute la articolul 4 din Regulamentul (CE) nr. 1107/2009. Autoritatea a făcut publică concluzia sa.

                     (6)

                     La data de 11 martie 2018, Comisia a prezentat Comitetului permanent pentru plante, animale, produse alimentare și hrană pentru animale raportul de examinare a substanței active Pasteuria nishizawae Pn1 și un proiect de regulament care prevede aprobarea substanței active Pasteuria nishizawae Pn1.

                     (7)

                     Solicitantului i s-a oferit posibilitatea de a transmite observații cu privire la raportul de examinare.

                     (8)

                     Cu privire la una sau mai multe utilizări reprezentative ale cel puțin unui produs de protecție a plantelor care conține substanța activă, în special în ceea ce privește utilizările examinate și detaliate în raportul de examinare, s-a stabilit că criteriile de aprobare prevăzute la articolul 4 din Regulamentul (CE) nr. 1107/2009 sunt îndeplinite. Prin urmare, este adecvat să se aprobe substanța activă Pasteuria nishizawae Pn1.

                     (9)

                     În plus, Comisia consideră că Pasteuria nishizawae Pn1 este o substanță activă cu risc redus, în conformitate cu articolul 22 din Regulamentul (CE) nr. 1107/2009. Pasteuria nishizawae Pn1 nu este o substanță care prezintă motive de îngrijorare și îndeplinește condițiile stabilite la punctul 5 din anexa II la Regulamentul (CE) nr. 1107/2009. Pasteuria nishizawae Pn1 este o tulpină sălbatică unui microorganism care există în mod natural în mediu. Acesta este un parazit strict al nematozilor cu chisturi. Sporii de Pasteuria nishizawae Pn1 germinează doar atunci când intră în contact cu un nematod cu chisturi. Infecțiozitatea pentru orice alt organism, inclusiv oameni și pacienți imunocompromiși, poate fi exclusă. Având în vedere că microorganismul nu se poate dezvolta în afara gazdei sale obligatorii, poate fi exclusă, prin urmare, rezistența sa la antimicrobienele utilizate în medicina umană sau veterinară, îndeplinindu-se astfel criteriul stabilit la punctul 5.2.1 din anexa II la Regulamentul (CE) nr. 1107/2009.

                     (10)

                     Prin urmare, este adecvată aprobarea substanței active Pasteuria nishizawae Pn1 pentru o perioadă de 15 ani.

                     (11)

                     Totuși, în conformitate cu articolul 13 alineatul (2) din Regulamentul (CE) nr. 1107/2009 coroborat cu articolul 6 din același regulament, și având în vedere cunoștințele științifice și tehnice actuale, este necesar să se includă anumite condiții generice, având în vedere că Pasteuria nishizawae Pn1 este un microorganism.

                     (12)

                     În conformitate cu articolul 13 alineatul (4) din Regulamentul (CE) nr. 1107/2009, anexa la Regulamentul de punere în aplicare (UE) nr. 540/2011 al Comisiei (3) ar trebui modificată în consecință.

                     (13)

                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

               ADOPTĂ PREZENTUL REGULAMENT:

            Articolul 1
            Aprobarea substanței active
            Substanța activă Pasteuria nishizawae Pn1, cu specificațiile din anexa I, se aprobă sub rezerva îndeplinirii condițiilor menționate în anexa respectivă.

            Articolul 2
            Modificări ale Regulamentului de punere în aplicare (UE) nr. 540/2011
            Anexa la Regulamentul de punere în aplicare (UE) nr. 540/2011 se modifică în conformitate cu anexa II la prezentul regulament.

            Articolul 3
            Intrarea în vigoare
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 21 septembrie 2018.

                  Pentru Comisie

                  Președintele

               Jean-Claude JUNCKER

            (1)  JO L 309, 24.11.2009, p. 1.

            (2)  EFSA (Autoritatea Europeană pentru Siguranța Alimentară), 2018. „Conclusion on the peer review of the pesticide risk assessment of the active substance Pasteuria nishizawae Pn1. („Concluzia evaluării inter pares a riscului utilizării ca pesticid a substanței active Pasteuria nishizawae Pn1”). EFSA Journal 2018;16(1):5159, 19 p. doi:10.2903/j.efsa.2018.5159.

            (3)  Regulamentul de punere în aplicare (UE) nr. 540/2011 al Comisiei din 25 mai 2011 de punere în aplicare a Regulamentului (CE) nr. 1107/2009 al Parlamentului European și al Consiliului în ceea ce privește lista substanțelor active aprobate (JO L 153, 11.6.2011, p. 1).

            ANEXA I

                        Denumire comună, numere de identificare

                        Denumire IUPAC

                        Puritate (1)

                        Data aprobării

                        Expirarea aprobării

                        Dispoziții specifice

                           Pasteuria nishizawae Pn1
                        Colecția de culturi: ATCC Safe Deposit (SD-5833)
                        Nr. CIPAC
                        Nealocat

                        Nu se aplică.

                        concentrație minimă: 1 × 1011 spori/g

                        14 octombrie 2018

                        14 octombrie 2033

                        Pentru punerea în aplicare a principiilor uniforme menționate la articolul 29 alineatul (6) din Regulamentul (CE) nr. 1107/2009, se ține seama de concluziile raportului de examinare privind Pasteuria nishizawae Pn1, în special de apendicele I și II.
                        În această evaluare generală, statele membre acordă o atenție deosebită protecției operatorilor și a lucrătorilor, ținând seama de faptul că substanța activă Pasteuria nishizawae Pn1 trebuie considerată un potențial sensibilizant. Dacă este cazul, condițiile de utilizare includ măsuri de atenuare a riscurilor.
                        Producătorul asigură o menținere strictă a condițiilor de mediu și o analiză strictă a controlului de calitate pe parcursul procesului de fabricație.

               (1)  Detalii suplimentare privind identitatea și specificațiile substanței active se află în raportul de examinare.

            ANEXA II
            În partea D din anexa la Regulamentul de punere în aplicare (UE) nr. 540/2011 se adaugă următoarea rubrică:

                           Denumire comună, numere de identificare

                           Denumire IUPAC

                           Puritate (1)

                           Data aprobării

                           Expirarea aprobării

                           Dispoziții specifice

                           „13

                              Pasteuria nishizawae Pn1
                           Colecția de culturi: ATCC Safe Deposit (SD-5833)
                           Nr. CIPAC
                           Nealocat

                           Nu se aplică

                           concentrație minimă: 1 × 1011 spori/g

                           14 octombrie 2018

                           14 octombrie 2033

                           Pentru punerea în aplicare a principiilor uniforme menționate la articolul 29 alineatul (6) din Regulamentul (CE) nr. 1107/2009, se ține seama de concluziile raportului de examinare privind Pasteuria nishizawae Pn1, în special de apendicele I și II.
                           În această evaluare generală, statele membre acordă o atenție deosebită protecției operatorilor și a lucrătorilor, ținând seama de faptul că substanța activă Pasteuria nishizawae Pn1 trebuie considerată un potențial sensibilizant. Dacă este cazul, condițiile de utilizare includ măsuri de atenuare a riscurilor.
                           Menținerea strictă a condițiilor de mediu și analiza controlului de calitate pe parcursul procesului de fabricație sunt asigurate de producător.”

               (1)  Detalii suplimentare privind identitatea și specificațiile substanței active se află în raportul de examinare.


title: Regulamentul de punere în aplicare (UE) 2018/1584 al Comisiei din 22 octombrie 2018 de modificare a Regulamentului (CE) nr. 889/2008 de stabilire a normelor de aplicare a Regulamentului (CE) nr. 834/2007 al Consiliului privind producția ecologică și etichetarea produselor ecologice în ceea ce privește producția ecologică, etichetarea și controlul (Text cu relevanță pentru SEE.)

text:
                  23.10.2018

                  RO

                  Jurnalul Oficial al Uniunii Europene

                  L 264/1

         REGULAMENTUL DE PUNERE ÎN APLICARE (UE) 2018/1584 AL COMISIEI
         din 22 octombrie 2018
         de modificare a Regulamentului (CE) nr. 889/2008 de stabilire a normelor de aplicare a Regulamentului (CE) nr. 834/2007 al Consiliului privind producția ecologică și etichetarea produselor ecologice în ceea ce privește producția ecologică, etichetarea și controlul
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 834/2007 al Consiliului din 28 iunie 2007 privind producția ecologică și etichetarea produselor ecologice, precum și de abrogare a Regulamentului (CEE) nr. 2092/91 (1), în special articolul 22 alineatul (1),
         întrucât:

                     (1)

                     Articolul 25l alineatul (3) litera (b) din Regulamentul (CE) nr. 889/2008 al Comisiei (2) permite completarea hranei naturale în faza de îngrășare a creveților din familia Penaeidae și a creveților de apă dulce (Macrobrachium spp.), astfel cum sunt menționați în secțiunea 7 din anexa XIIIa la respectivul regulament. Pentru respectivii creveți în primele stadii de viață din pepiniere și incubatoare, suplimentarea hranei, în special nevoia de colesterol, este esențială pentru dezvoltarea lor. Prin urmare, este necesar să se extindă completarea hranei cu colesterol pentru respectivii creveți, pentru a cuprinde și primele lor stadii de viață.

                     (2)

                     În conformitate cu articolul 27 alineatul (1) litera (f) din Regulamentul (CE) nr. 889/2008, mineralele (inclusiv oligoelementele), vitaminele, aminoacizii și micronutrienții pot fi utilizați în prelucrarea alimentelor ecologice doar în măsura în care utilizarea lor este impusă de lege în produsele alimentare în care sunt încorporate. În conformitate cu hotărârea Curții de Justiție a Uniunii Europene în cauza C-137/13 (3), utilizarea acestor substanțe în prelucrarea produselor alimentare ecologice este impusă de lege numai în cazul în care o dispoziție a dreptului Uniunii sau o dispoziție din legislația națională compatibilă cu acesta impune în mod direct ca substanța respectivă să fie adăugată într-un produs alimentar pentru ca acest produs alimentar să fie introdus pe piață.

                     (3)

                     Regulamentul (UE) 2018/848 al Parlamentului European și al Consiliului (4) va permite utilizarea de minerale (inclusiv oligoelemente), vitamine, aminoacizi sau micronutrienți în formulele de început și formulele de continuare ecologice pentru sugari și în preparatele ecologice pe bază de cereale și alimentele pentru copii atunci când utilizarea acestora este autorizată de legislația relevantă a Uniunii. Pentru a evita o discontinuitate între interpretarea actuală a utilizării acestor substanțe în produsele alimentare pentru sugari și copii de vârstă mică, precum și pentru a asigura coerența cu viitoarea legislație privind produsele ecologice, este oportun să se permită utilizarea lor în producția alimentelor ecologice pentru copii destinate sugarilor și copiilor de vârstă mică.

                     (4)

                     Articolul 42 din Regulamentul (CE) nr. 889/2008 permite, până la 31 decembrie 2018, introducerea într-o unitate de animale ecologice a puicuțelor crescute prin metode neecologice pentru producția de ouă de cel mult 18 săptămâni, în anumite condiții și în cazul în care nu sunt disponibile puicuțe crescute prin metode ecologice.

                     (5)

                     Producția de puicuțe crescute prin metode ecologice pentru producția de ouă nu este disponibilă în mod suficient, nici calitativ, nici cantitativ, pe piața Uniunii, astfel încât să poată veni în întâmpinarea nevoilor crescătorilor de găini ouătoare. În scopul de a se acorda mai mult timp pentru producția de puicuțe crescute prin metode ecologice pentru producția de ouă și a se stabili norme detaliate privind producția de puicuțe crescute prin metode ecologice, perioada de aplicare a normelor de producție excepționale pentru puicuțele crescute prin metode neecologice pentru producția de ouă de cel mult 18 săptămâni ar trebui extinsă până la 31 decembrie 2020.

                     (6)

                     Articolul 43 din Regulamentul (CE) nr. 889/2008 permite utilizarea unui procentaj maxim de 5 % de hrană pentru animale proteică neecologică pentru speciile de porcine și păsări de curte, pe o perioadă de 12 luni, pentru anul calendaristic 2018.

                     (7)

                     Oferta de plante proteaginoase ecologice nu este disponibilă în mod suficient, nici calitativ, nici cantitativ, pe piața Uniunii, astfel încât să poată îndeplini cerințele nutriționale ale porcinelor și ale păsărilor de curte crescute în exploatații ecologice. Producția de culturi ecologice de plante proteaginoase este încă în urma cererii. Prin urmare, este oportun să se prelungească perioada în care se permite utilizarea unei proporții limitate de hrană pentru animale proteică neecologică pentru speciile de porcine și păsări de curte până la 31 decembrie 2020.

                     (8)

                     Articolul 30 alineatul (2) din Regulamentul (CE) nr. 834/2007 prevede comunicarea informațiilor privind neregulile sau încălcările ce afectează statutul ecologic al unui produs. Experiența arată că instrumentele actuale de a comunica informații, în cazul în care un stat membru constată nereguli sau încălcări cu privire la un produs provenind din statul membru respectiv, trebuie să fie îmbunătățite. Pentru creșterea eficienței și eficacității, astfel de comunicări ar trebui să aibă loc prin intermediul sistemului menționat la articolul 94 alineatul (1) din Regulamentul (CE) nr. 889/2008.

                     (9)

                     În conformitate cu procedura prevăzută la articolul 16 alineatul (3) din Regulamentul (CE) nr. 834/2007, mai multe state membre au transmis celorlalte state membre și Comisiei dosare privind anumite substanțe, în scopul autorizării acestora și al includerii lor în anexele I, II și VIIIa la Regulamentul (CE) nr. 889/2008. Dosarele respective au fost examinate de grupul de experți pentru consultanță tehnică în domeniul producției ecologice (EGTOP) și de Comisie.

                     (10)

                     În recomandările sale cu privire la îngrășăminte (5), EGTOP a concluzionat, printre altele, că substanțele „var industrial din producția de zahăr” pe bază de trestie de zahăr și „xilitul” respectă obiectivele și principiile producției ecologice. Prin urmare, substanțele menționate ar trebui incluse în anexa I la Regulamentul (CE) nr. 889/2008.

                     (11)

                     În recomandările sale cu privire la produsele de protecție a plantelor (6), EGTOP a concluzionat, printre altele, că substanțele „Allium sativum (extract de usturoi)”, „COS-OGA”, „Salix spp. Cortex (numit și extract de scoarță de salcie)” și „bicarbonatul de sodiu” respectă obiectivele și principiile producției organice. Prin urmare, substanțele menționate ar trebui incluse în anexa II la Regulamentul (CE) nr. 889/2008.

                     (12)

                     În recomandările sale referitoare la produsele și substanțele utilizate sau adăugate în produsele ecologice în anumite etape ale procesului de producție și ca tip de tratament în conformitate cu anexa I A la Regulamentul (CE) nr. 606/2009 al Comisiei (7) în sectorul vitivinicol (8), EGTOP a concluzionat, printre altele, că substanțele „proteine din cartofi”, „extracte proteice din drojdii” și „chitosan obținut din Aspergillus niger” pentru limpezire [punctul 10 din anexa I A la Regulamentul (CE) nr. 606/2009], „drojdie inactivată, autolizați de drojdie și pereți de drojdie” pentru adăugare (punctul 15 din anexa respectivă), „manoproteine de drojdie” și „chitosan obținut din Aspergillus niger” pentru utilizare (punctele 6, 35 și 44 din anexa respectivă) respectă obiectivele și principiile producției ecologice. Prin urmare, substanțele menționate ar trebui incluse în anexa VIIIa la Regulamentul (CE) nr. 889/2008.

                     (13)

                     În recomandările sale referitoare la produse de curățare și dezinfectare (9), EGTOP a concluzionat, printre altele, că hidroxidul de sodiu ar trebui, de asemenea, să fie disponibil pentru apicultura ecologică.

                     (14)

                     Prin urmare, Regulamentul (CE) nr. 889/2008 ar trebui modificat în consecință.

                     (15)

                     Măsurile prevăzute în prezentul regulament sunt conforme cu avizul Comitetului pentru producția ecologică,

               ADOPTĂ PREZENTUL REGULAMENT:

            Articolul 1
            Regulamentul (CE) nr. 889/2008 se modifică după cum urmează:

                        1.

                        la articolul 25, alineatul (1) se înlocuiește cu următorul text:

                           „(1)   În vederea curățării și a dezinfectării cadrelor, stupilor și fagurilor, poate fi utilizat hidroxidul de sodiu.
                           În scopul protejării cadrelor, a stupilor și a fagurilor împotriva dăunătorilor, sunt permise doar rodenticidele (utilizate doar în capcane) și produsele corespunzătoare enumerate în anexa II.”;

                        2.

                        la articolul 25l alineatul (3), litera (b) se înlocuiește cu următorul text:

                                    „(b)

                                    rația de hrană a creveților din familia Penaeidae și a creveților de apă dulce (Macrobrachium spp.), menționați în secțiunea 7 din anexa XIIIa, poate cuprinde maximum 25 % făină de pește și 10 % ulei de pește obținut din exploatarea durabilă a resurselor piscicole. Pentru a răspunde nevoilor alimentare cantitative ale creveților respectivi, se poate folosi colesterolul ecologic ca supliment alimentar. În cazul în care colesterolul ecologic nu este disponibil, se poate utiliza colesterolul neecologic, derivat din lână, moluște sau alte surse. Opțiunea de a le completa alimentația cu colesterol se aplică atât în etapa de îngrășare, cât și în primele stadii de viață în pepiniere și incubatoare.”;

                        3.

                        la articolul 27 alineatul (1), litera (f) se înlocuiește cu următorul text:

                                    „(f)

                                    mineralele (inclusiv oligoelementele), vitaminele, aminoacizii și micronutrienții, cu condiția ca:

                                                (i)

                                                utilizarea lor în alimentele destinate consumului normal este o cerință legală care decurge direct din dispoziții de drept al Uniunii sau din dispoziții de drept intern compatibile cu dreptul Uniunii, cu consecința că alimentele nu pot fi introduse deloc pe piață ca alimente destinate consumului normal dacă mineralele, vitaminele, aminoacizii sau micronutrienții respectivi nu sunt adăugați; sau

                                                (ii)

                                                în ceea ce privește alimentele introduse pe piață ca având anumite caracteristici sau efecte în legătură cu sănătatea ori nutriția sau în legătură cu nevoile anumitor grupuri de consumatori:

                                                            —

                                                            în produsele menționate la articolul 1 alineatul (1) literele (a) și (b) din Regulamentul (UE) nr. 609/2013 al Parlamentului European și al Consiliului (*1), utilizarea acestora este autorizată în temeiul regulamentului menționat și al actelor adoptate în temeiul articolului 11 alineatul (1) din regulamentul menționat pentru produsele în cauză,

                                                            —

                                                            în produsele reglementate prin Directiva 2006/125/CE a Comisiei (*2), utilizarea lor este autorizată în temeiul directivei menționate sau

                                                            —

                                                            în produsele reglementate prin Directiva 2006/141/CE a Comisiei (*3), utilizarea lor este autorizată în temeiul directivei menționate.

                           (*1)  Regulamentul (UE) nr. 609/2013 al Parlamentului European și al Consiliului din 12 iunie 2013 privind alimentele destinate sugarilor și copiilor de vârstă mică, alimentele destinate unor scopuri medicale speciale și înlocuitorii unei diete totale pentru controlul greutății și de abrogare a Directivei 92/52/CEE a Consiliului, a Directivelor 96/8/CE, 1999/21/CE, 2006/125/CE și 2006/141/CE ale Comisiei, a Directivei 2009/39/CE a Parlamentului European și a Consiliului și a Regulamentelor (CE) nr. 41/2009 și (CE) nr. 953/2009 ale Comisiei (JO L 181, 29.6.2013, p. 35)."

                           (*2)  Directiva 2006/125/CE a Comisiei din 5 decembrie 2006 privind preparatele pe bază de cereale și alimentele pentru copii destinate sugarilor și copiilor de vârstă mică (JO L 339, 6.12.2006, p. 16)."

                           (*3)  Directiva 2006/141/CE a Comisiei din 22 decembrie 2006 privind formulele de început și formulele de continuare ale preparatelor pentru sugari respectiv ale preparatelor pentru copii de vârstă mică și de modificare a Directivei 1999/21/CE (JO L 401, 30.12.2006, p. 1).”;"

                        4.

                        la articolul 42 litera (b), data „31 decembrie 2018” se înlocuiește cu data „31 decembrie 2020”;

                        5.

                        la articolul 43, al doilea paragraf se înlocuiește cu următorul text:
                        „Procentajul maxim autorizat de hrană pentru animale proteică neecologică pentru o perioadă de 12 luni în privința speciilor respective este 5 % pentru anii calendaristici 2018, 2019 și 2020.”;

                        6.

                        la articolul 92a se introduce următorul alineat (1a):

                           „(1a)   În cazul în care un stat membru găsește nereguli sau încălcări referitoare la aplicarea prezentului regulament în cazul unui produs provenit din acel stat membru și care poartă indicațiile menționate în titlul IV din Regulamentul (CE) nr. 834/2007 și în titlul III din prezentul regulament sau în anexa XI la prezentul regulament, și dacă astfel de nereguli sau încălcări au implicații pentru unul sau mai multe alte state membre, acesta informează fără întârziere statul membru sau statele membre în cauză, celelalte state membre și Comisia, prin sistemul menționat la articolul 94 alineatul (1) din prezentul regulament.”;

                        7.

                        anexa I se înlocuiește cu textul din anexa I la prezentul regulament;

                        8.

                        anexa II se înlocuiește cu textul din anexa II la prezentul regulament;

                        9.

                        anexa VIIIa se înlocuiește cu textul din anexa III la prezentul regulament.

            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 22 octombrie 2018.

                  Pentru Comisie

                  Președintele

               Jean-Claude JUNCKER

            (1)  JO L 189, 20.7.2007, p. 1.

            (2)  Regulamentul (CE) nr. 889/2008 al Comisiei din 5 septembrie 2008 de stabilire a normelor de aplicare a Regulamentului (CE) nr. 834/2007 al Consiliului privind producția ecologică și etichetarea produselor ecologice în ceea ce privește producția ecologică, etichetarea și controlul (JO L 250, 18.9.2008, p. 1).

            (3)  Hotărârea Curții de Justiție din 5 noiembrie 2015, C-137/13, ECLI:EU:C:2014:2335.

            (4)  Regulamentul (UE) 2018/848 al Parlamentului European și al Consiliului din 30 mai 2018 privind producția ecologică și etichetarea produselor ecologice și de abrogare a Regulamentului (CE) nr. 834/2007 al Consiliului (JO L 150, 14.6.2018, p. 1).

            (5)  Raport final privind îngrășămintele (II) https://ec.europa.eu/agriculture/organic/eu-policy/expert-advice/documents/final-reports_en

            (6)  Raport final privind protecția plantelor (III) https://ec.europa.eu/agriculture/organic/eu-policy/expert-advice/documents/final-reports_en

            (7)  Regulamentul (CE) nr. 606/2009 al Comisiei din 10 iulie 2009 de stabilire a anumitor norme de aplicare a Regulamentului (CE) nr. 479/2008 al Consiliului în privința categoriilor de produse viticole, a practicilor oenologice și a restricțiilor care se aplică acestora (JO L 193, 24.7.2009, p. 1).

            (8)  Raport final privind vinul https://ec.europa.eu/agriculture/organic/eu-policy/expert-advice/documents/final-reports_en

            (9)  Raport final privind curățarea și dezinfectarea https://ec.europa.eu/agriculture/organic/sites/orgfarming/files/docs/body/final_report_egtop_on_cleaning_disinfection_en.pdf

            ANEXA I
            „

                     ANEXA I

                        Îngrășăminte, amendamente pentru sol și nutrienți prevăzuți la articolul 3 alineatul (1) și la articolul 6d alineatul (2)

                        Notă:

                                 A

                                 :

                                 autorizate în temeiul Regulamentului (CEE) nr. 2092/91 și menținute conform articolului 16 alineatul (3) litera (c) din Regulamentul (CE) nr. 834/2007

                                 B

                                 :

                                 autorizate în temeiul Regulamentului (CE) nr. 834/2007

                                 Autorizație

                                 Denumire
                                 Produse compuse sau produse care conțin numai materiale enumerate în continuare:

                                 Descriere, cerințe privind compoziția, condiții de utilizare

                                 A

                                 Gunoi de grajd

                                 Produse care conțin un amestec de excremente animale și materie vegetală (așternut pentru animale)
                                 Proveniența din ferme industriale interzisă

                                 A

                                 Gunoi de grajd uscat și gunoi de păsări deshidratat

                                 Proveniența din ferme industriale interzisă

                                 A

                                 Compost din excremente de animale, inclusiv gunoi de păsări și compost de gunoi de grajd

                                 Proveniența din ferme industriale interzisă

                                 A

                                 Excremente lichide de animale

                                 Utilizate după fermentarea controlată și/sau diluția corespunzătoare
                                 Proveniența din ferme industriale interzisă

                                 B

                                 Amestec compostat sau fermentat de deșeuri menajere

                                 Produs obținut din deșeuri menajere triate în funcție de sursele din care provin, care au fost supuse operațiunii de obținere a compostului sau fermentării anaerobe pentru producția de biogaz
                                 Numai deșeuri menajere vegetale și animale
                                 Numai în cazul în care sunt produse într-un sistem de colectare închis și monitorizat, acceptat de statul membru
                                 Concentrațiile maxime în mg/kg de substanță uscată:
                                 cadmiu: 0,7; cupru: 70; nichel: 25; plumb: 45; zinc: 200; mercur: 0,4; crom (total): 70; crom (VI): nedetectabil

                                 A

                                 Turbă

                                 Utilizare limitată la horticultură (grădinărit, floricultură, pomicultură, pepinieră)

                                 A

                                 Deșeuri provenite din cultivarea ciupercilor

                                 Compoziția inițială a substratului trebuie să fie limitată la produsele din prezenta anexă

                                 A

                                 Dejecții provenite de la viermi (vermicompost) și de la insecte

                                 A

                                 Guano

                                 A

                                 Amestec compostat sau fermentat de materii vegetale

                                 Produs obținut din amestecuri de materii vegetale, care au fost supuse operațiunii de obținere a compostului sau fermentării anaerobe pentru producția de biogaz

                                 B

                                 Digestat biogaz conținând subproduse de origine animală digerate împreună cu materii de origine vegetală sau animală, enumerate în prezenta anexă

                                 Subprodusele de origine animală (inclusiv subprodusele provenite de la animale sălbatice) de categoria 3 și conținutul tractului digestiv de categoria 2 [categoriile 2 și 3, astfel cum sunt definite în Regulamentul (CE) nr. 1069/2009 al Parlamentului European și al Consiliului (1)] nu trebuie să provină din ferme industriale.
                                 Procesele trebuie să fie în conformitate cu Regulamentul (UE) nr. 142/2011 al Comisiei (2).
                                 Nu se aplică părților comestibile ale recoltei

                                 B

                                 Produse sau subproduse de origine animală menționate mai jos:

                                             făină de sânge

                                             făină de copite

                                             făină de coarne

                                             făină de oase sau făină de oase degelatinizate

                                             făină de pește

                                             făină de carne

                                             făină de fulgi, păr și «chiquette»

                                             lână

                                             blană (1)

                                             păr

                                             produse lactate

                                             proteine hidrolizate (2)

                                             (1)

                                             Concentrația maximă în mg/kg de materie uscată de crom (VI): nedetectabil

                                             (2)

                                             Nu se aplică părților comestibile ale recoltei

                                 A

                                 Produse și subproduse organice de origine vegetală pentru îngrășăminte

                                 Exemple: făină de turtă de oleaginoase, coajă de cacao, radicele de malț

                                 B

                                 Proteine hidrolizate de origine vegetală

                                 A

                                 Alge și produse din alge

                                 Obținute în mod direct doar prin:

                                             (i)

                                             tratamente fizice incluzând deshidratarea, congelarea și măcinarea;

                                             (ii)

                                             extracție cu apă sau cu soluții apoase acide și/sau bazice;

                                             (iii)

                                             fermentare

                                 A

                                 Rumeguș și așchii de lemn

                                 Lemn netratat chimic după tăiere

                                 A

                                 Compost din scoarță de copac

                                 Lemn netratat chimic după tăiere

                                 A

                                 Cenușă de lemn

                                 Pe bază de lemn netratat chimic după tăiere

                                 A

                                 Fosfat natural moale

                                 Produs definit la punctul 7 din anexa IA.2 la Regulamentul (CE) nr. 2003/2003 al Parlamentului European și al Consiliului (3) privind îngrășămintele
                                 Conținut de cadmiu inferior sau egal cu 90 mg/kg de P205

                                 A

                                 Fosfat aluminocalcic

                                 Produs definit la punctul 6 din anexa IA.2 la Regulamentul nr. 2003/2003,
                                 Conținut de cadmiu inferior sau egal cu 90 mg/kg de P205
                                 Utilizare limitată la solurile bazice (pH > 7,5)

                                 A

                                 Zgură alcalină

                                 Produse definite la punctul 1 din anexa IA.2 la Regulamentul (CE) nr. 2003/2003

                                 A

                                 Sare brută de potasiu sau kainit

                                 Produse definite la punctul 1 din anexa IA.3 la Regulamentul (CE) nr. 2003/2003

                                 A

                                 Sulfat de potasiu posibil cu conținut de sare de magneziu

                                 Produs obținut din sare brută de potasiu printr-un proces de extracție fizică, posibil conținând și săruri de magneziu

                                 A

                                 Reziduu rezultat din distilarea alcoolului și extract din reziduu

                                 Cu excepția reziduului amoniacal rezultat din distilarea alcoolului

                                 A

                                 Carbonat de calciu
                                 [cretă, marnă, rocă calcică pulverizată, depozit de nisip cu alge impregnate de calcar, (marnă), cretă fosfatată]

                                 Numai de origine naturală

                                 A

                                 Carbonat de calciu și magneziu

                                 Numai de origine naturală
                                 de exemplu cretă magnezică, rocă calcică magnezică pulverizată etc.

                                 A

                                 Sulfat de magneziu (kieserit)

                                 Numai de origine naturală

                                 A

                                 Soluție de clorură de calciu

                                 Tratamentul frunzelor de meri, după evidențierea unei carențe de calciu

                                 A

                                 Sulfat de calciu (gips)

                                 Produse definite la punctul 1 din anexa ID la Regulamentul (CE) nr. 2003/2003
                                 Numai de origine naturală

                                 A, B

                                 Var industrial din producția de zahăr

                                 Subproduse din producția de zahăr obținut din sfeclă de zahăr și din trestie de zahăr

                                 A

                                 Var industrial din procesul de fabricare sub vid a sării

                                 Produs secundar obținut din procesul de fabricare sub vid a sării din saramura din zonele muntoase

                                 A

                                 Sulf elementar

                                 Produse definite în anexa ID.3 la Regulamentul (CE) nr. 2003/2003

                                 A

                                 Oligoelemente

                                 Micronutrienți anorganici enumerați în partea E din anexa I la Regulamentul (CE) nr. 2003/2003

                                 A

                                 Clorură de sodiu

                                 Numai sare gemă

                                 A

                                 Praf de rocă și argile

                                 B

                                 Leonardit (sediment organic brut, bogat în acizi humici)

                                 Doar dacă este obținut ca subprodus al unor activități de minerit

                                 B

                                 Xilit

                                 Doar dacă este obținut ca subprodus al unor activități de minerit (de exemplu, subprodus rezultat din extracția cărbunelui brun)

                                 B

                                 Chitină (polizaharidă obținută din carapace de crustacee)

                                 Doar dacă este obținută din pescării sustenabile, astfel cum sunt definite la articolul 3 litera (e) din Regulamentul (CE) nr. 2371/2002 al Consiliului (4) sau din acvacultură ecologică

                                 B

                                 Sediment organic bogat provenit din corpuri de apă dulce, format în absența oxigenului
                                 (de exemplu, sapropel)

                                 Doar sedimentele organice care sunt subproduse ale gestionării corpurilor de apă dulce sau care sunt extrase din foste zone de apă dulce
                                 În cazul extracției, aceasta ar trebui efectuată în așa fel încât impactul asupra sistemului acvatic să fie minim.
                                 Doar sedimente derivate din surse necontaminate de pesticide, de poluanți organici persistenți și de substanțe similare petrolului
                                 Concentrațiile maxime în mg/kg de substanță uscată:
                                 cadmiu: 0,7; cupru: 70; nichel: 25; plumb: 45; zinc: 200; mercur: 0,4; crom (total): 70; crom (VI): nedetectabil

               ”

               (1)  Regulamentul (CE) nr. 1069/2009 al Parlamentului European și al Consiliului din 21 octombrie 2009 de stabilire a unor norme sanitare privind subprodusele de origine animală și produsele derivate care nu sunt destinate consumului uman și de abrogare a Regulamentului (CE) nr. 1774/2002 (Regulament privind subprodusele de origine animală) (JO L 300, 14.11.2009, p. 1).

               (2)  Regulamentul (UE) nr. 142/2011 al Comisiei din 25 februarie 2011 de punere în aplicare a Regulamentului (CE) nr. 1069/2009 al Parlamentului European și al Consiliului de stabilire a unor norme sanitare privind subprodusele de origine animală și produsele derivate care nu sunt destinate consumului uman și de punere în aplicare a Directivei 97/78/CE a Consiliului în ceea ce privește anumite probe și produse care sunt scutite de la controalele sanitar-veterinare la frontieră în conformitate cu directiva menționată (JO L 54, 26.2.2011, p. 1).

               (3)  JO L 304, 21.11.2003, p. 1.

               (4)  Regulamentul (CE) nr. 2371/2002 al Consiliului din 20 decembrie 2002 privind conservarea și exploatarea durabilă a resurselor piscicole în conformitate cu politica comună în domeniul pescuitului (JO L 358, 31.12.2002, p. 59).

            ANEXA II
            „

                     ANEXA II

                        Pesticide – Produsele pentru protecția plantelor menționate la articolul 5 alineatul (1)

                     Toate substanțele enumerate în prezenta anexă trebuie să îndeplinească cel puțin condițiile de utilizare specificate în anexa la Regulamentul de punere în aplicare (UE) nr. 540/2011 (1). Condiții mai restrictive pentru utilizarea în producția ecologică sunt specificate în a doua coloană a fiecărui tabel.
                     1.   Substanțe de origine vegetală sau animală

                                 Denumire

                                 Descriere, cerințe privind compoziția, condiții de utilizare

                                 Extract de usturoi (Allium sativum)

                                 Azadiractina extrasă din Azadirachta indica (neem)

                                 Substanțele de bază (inclusiv:. lecitine, zaharoză, fructoză, oțet, zer, clorhidratul de chitosan (2) și Equisetum arvense etc.)

                                 Doar acele substanțe de bază care corespund sensului articolului 23 din Regulamentul (CE) nr. 1107/2009 (3), care sunt cuprinse în definiția „produselor alimentare” de la articolul 2 din Regulamentul (CE) nr. 178/2002 și care sunt de origine vegetală sau animală
                                 Substanțe care nu trebuie utilizate drept erbicide, ci doar pentru combaterea dăunătorilor și a bolilor.

                                 Ceară de albine

                                 Doar ca agent de elagare/agent de protecție a rănilor provocate arborilor prin elagare.

                                 COS-OGA

                                 Proteine hidrolizate, cu excepția gelatinei

                                 Laminarin

                                 Varecul trebuie fie cultivat ecologic în conformitate cu articolul 6d, fie recoltat în mod sustenabil în conformitate cu articolul 6c.

                                 Feromoni

                                 Numai în capcane și dozatoare.

                                 Uleiuri vegetale

                                 Toate utilizările autorizate, cu excepția utilizării ca erbicid.

                                 Piretrine extrase din Chrysanthemum cinerariaefolium

                                 Piretroizi (numai deltametrin sau lambda-cihalotrin)

                                 Numai în capcane cu atractanți specifici; numai împotriva Bactrocera oleae și Ceratitis capitata Wied.

                                 Lemn amar extras din Quassia amara

                                 Numai ca insecticid, repelent.

                                 Repelenți prin miros, de origine animală sau vegetală/grăsime de oaie

                                 Doar pentru părțile necomestibile ale culturii și în cazul în care cultura nu este ingerată de oi sau capre

                                    Salix spp. Cortex (numit și extract de scoarță de salcie)

                           2.   Microorganisme sau substanțe produse de microorganisme

                                 Denumire

                                 Descriere, cerințe privind compoziția, condiții de utilizare

                                 Microorganisme

                                 Neprovenite din OMG.

                                 Spinosad

                           3.   Alte substanțe decât cele menționate în secțiunile 1 și 2

                                 Denumire

                                 Descriere, cerințe privind compoziția, condiții sau restricții de utilizare

                                 Silicat de aluminiu (caolin)

                                 Hidroxid de calciu

                                 Când se utilizează ca fungicid, numai în pomii fructiferi, inclusiv pepiniere, pentru a controla Nectria galligena.

                                 Dioxid de carbon

                                 Compuși ai cuprului, sub formă de: hidroxid de cupru, oxiclorură de cupru, oxid de cupru, amestec de Bordeaux și sulfat tribazic de cupru

                                 Până la 6 kg de cupru pe hectar pe an.
                                 Pentru culturile perene, statele membre pot, prin derogare de la paragraful precedent, să prevadă ca limita de 6 kg de cupru să poată fi depășită într-un an dat, cu condiția limitării la 6 kg a cantității medii utilizate efectiv pe o perioadă de 5 ani, constând în anul în curs și cei patru ani precedenți.

                                 Diamoniu fosfat

                                 Numai ca atractant în capcane

                                 Etilenă

                                 Se pot autoriza numai utilizările de interior, ca agent de reglare a creșterii plantelor. Autorizările se limitează la utilizatori profesioniști.

                                 Acizi grași

                                 Toate utilizările autorizate, cu excepția utilizării ca erbicid

                                 Fosfat feric [fier (III) ortofosfat]

                                 Preparate destinate a fi dispersate pe suprafață, între plantele cultivate

                                 Kieselgur (diatomit)

                                 Soluție sulfo-calică (polisulfură de calciu)

                                 Ulei de parafină

                                 Carbonat acid de potasiu și sodiu (numit și bicarbonat de potasiu/sodiu)

                                 Nisip de cuarț

                                 Sulf

               ”

               (1)  Regulamentul de punere în aplicare (UE) nr. 540/2011 al Comisiei din 25 mai 2011 de punere în aplicare a Regulamentului (CE) nr. 1107/2009 al Parlamentului European și al Consiliului în ceea ce privește lista substanțelor active aprobate (JO L 153, 11.6.2011, p. 1).

               (2)  Obținute din pescării sustenabile sau din acvacultură ecologică.

               (3)  Regulamentul (CE) nr. 1107/2009 al Parlamentului European și al Consiliului din 21 octombrie 2009 privind introducerea pe piață a produselor fitosanitare (JO L 309, 24.11.2009, p. 1).

            ANEXA III
            „

                     ANEXA VIIIa

                        Produse și substanțe autorizate pentru utilizarea sau adăugarea în produsele ecologice din sectorul vitivinicol, menționate la articolul 29c

                                 Tipul tratamentului în conformitate cu anexa 1 A la Regulamentul (CE) nr. 606/2009

                                 Denumirea produselor sau substanțelor

                                 Condiții și restricții specifice în cadrul limitelor și al condițiilor stabilite de Regulamentul (CE) nr. 1234/2007 și de Regulamentul (CE) nr. 606/2009

                                 Punctul 1: utilizare pentru aerare sau oxigenare

                                             —

                                             Aer

                                             —

                                             Oxigen gazos

                                 Punctul 3: centrifugare și filtrare

                                             —

                                             Perlit

                                             —

                                             Celuloză

                                             —

                                             Diatomit

                                 Utilizare numai ca agent de filtrare inert

                                 Punctul 4: utilizare pentru crearea unei atmosfere inerte și pentru manipularea produsului fără contact cu aerul

                                             —

                                             Azot

                                             —

                                             Dioxid de carbon

                                             —

                                             Argon

                                 Punctele 5, 15 și 21: utilizare

                                             —

                                             Drojdii (1)

                                 Punctul 6: utilizare

                                             —

                                             Fosfat diamoniu

                                             —

                                             Clorhidrat de tiamină

                                             —

                                             Drojdie inactivată, autolizați de drojdie și pereți de drojdie

                                 Punctul 7: utilizare

                                             —

                                             Anhidridă sulfuroasă

                                             —

                                             Bisulfit de potasiu sau metabisulfit de potasiu

                                             (a)

                                             Conținutul maxim de anhidridă sulfuroasă nu depășește 100 de miligrame pe litru pentru vinurile roșii menționate în partea A punctul 1 litera (a) din anexa I B la Regulamentul (CE) nr. 606/2009 și care au un conținut de zahăr rezidual mai mic de 2 grame pe litru.

                                             (b)

                                             Conținutul maxim de anhidridă sulfuroasă nu depășește 150 de miligrame pe litru pentru vinurile albe și roz menționate în partea A punctul 1 litera (b) din anexa I B la Regulamentul (CE) nr. 606/2009 și care au un conținut de zahăr rezidual mai mic de 2 grame pe litru.

                                             (c)

                                             Pentru toate celelalte vinuri, conținutul maxim de anhidridă sulfuroasă aplicat la 1 august 2010 în conformitate cu anexa I B la Regulamentul (CE) nr. 606/2009 se reduce cu 30 miligrame pe litru.

                                 Punctul 9: utilizare

                                             —

                                             Cărbune pentru uz oenologic

                                 Punctul 10: limpezire

                                             —

                                             Gelatină alimentară (2)

                                             —

                                             Proteine de origine vegetală extrase din grâu sau mazăre (2)

                                             —

                                             Clei de pește (ihtiocol) (2)

                                             —

                                             Ovalbumină (2)

                                             —

                                             Taninuri (2)

                                             —

                                             Proteine de cartofi (2)

                                             —

                                             Extracte proteice din drojdii (2)

                                             —

                                             Cazeină

                                             —

                                             Chitosan obținut din Aspergillus niger

                                             —

                                             Cazeinat de potasiu

                                             —

                                             Dioxid de siliciu

                                             —

                                             Bentonită

                                             —

                                             Enzime pectolitice

                                 Punctul 12: utilizare pentru acidificare

                                             —

                                             Acid lactic

                                             —

                                             Acid L(+) tartric

                                 Punctul 13: utilizare pentru dezacidificare

                                             —

                                             Acid L(+) tartric

                                             —

                                             Carbonat de calciu

                                             —

                                             Tartrat de potasiu neutru

                                             —

                                             Bicarbonat de potasiu

                                 Punctul 14: adăugare

                                             —

                                             Rășină de pin de Alep

                                 Punctul 17: utilizare

                                             —

                                             Bacterii lactice

                                 Punctul 19: adăugare

                                             —

                                             Acid L-ascorbic

                                 Punctul 22: utilizare pentru barbotaj

                                             —

                                             Azot

                                 Punctul 23: adăugare

                                             —

                                             Dioxid de carbon

                                 Punctul 24: adăugare pentru stabilizarea vinului

                                             —

                                             Acid citric

                                 Punctul 25: adăugare

                                             —

                                             Taninuri (2)

                                 Punctul 27: adăugare

                                             —

                                             Acid metatartric

                                 Punctul 28: utilizare

                                             —

                                             Gumă de acacia (2) (= gumă arabică)

                                 Punctul 30: utilizare

                                             —

                                             Bitartrat de potasiu

                                 Punctul 31: utilizare

                                             —

                                             Citrat cupric

                                 Punctul 31: utilizare

                                             —

                                             Sulfat de cupru

                                 Punctul 35: utilizare

                                             —

                                             Manoproteine de drojdie

                                 Punctul 38: utilizare

                                             —

                                             Așchii din lemn de stejar

                                 Punctul 39: utilizare

                                             —

                                             Alginat de potasiu

                                 Punctul 44: utilizare

                                             —

                                             Chitosan obținut din Aspergillus niger

                                 Punctul 51: utilizare

                                             —

                                             Drojdie inactivată

                                 Tipul tratamentului în conformitate cu partea A punctul 2 litera (b) din anexa III la Regulamentul (CE) nr. 606/2009

                                             —

                                             Sulfat de calciu

                                 Numai pentru «vino generoso» sau «vino generoso de licor»

               ”

               (1)  Pentru diferitele sușe de drojdii: obținute din materii prime organice, dacă sunt disponibile.

               (2)  Obținute din materii prime organice, dacă sunt disponibile.


title: Regulamentul de punere în aplicare (UE) 2018/1585 al Comisiei din 22 octombrie 2018 de instituire a unei derogări de la Regulamentul (CE) nr. 1967/2006 al Consiliului în ceea ce privește distanța minimă față de coastă și adâncimea minimă pentru pescuitul cu plase-pungă în apele teritoriale ale Croației

text:
                  23.10.2018

                  RO

                  Jurnalul Oficial al Uniunii Europene

                  L 264/13

         REGULAMENTUL DE PUNERE ÎN APLICARE (UE) 2018/1585 AL COMISIEI
         din 22 octombrie 2018
         de instituire a unei derogări de la Regulamentul (CE) nr. 1967/2006 al Consiliului în ceea ce privește distanța minimă față de coastă și adâncimea minimă pentru pescuitul cu plase-pungă în apele teritoriale ale Croației
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 1967/2006 al Consiliului din 21 decembrie 2006 privind măsurile de gestionare pentru exploatarea durabilă a resurselor halieutice în Marea Mediterană (1), în special articolul 13 alineatul (5),
         întrucât:

                     (1)

                     Articolul 13 alineatul (3) din Regulamentul (CE) nr. 1967/2006 interzice utilizarea plaselor-pungă în raza a 300 de metri de coastă sau în cadrul izobatei de 50 m, în cazul în care această adâncime este atinsă la o distanță mai mică de coastă.

                     (2)

                     La cererea unui stat membru, Comisia poate să acorde o derogare de la articolul 13 alineatul (3) din Regulamentul (CE) nr. 1967/2006, cu condiția să fie îndeplinite o serie de condiții prevăzute la articolul 13 alineatele (5) și (9).

                     (3)

                     La 20 iunie 2016, Comisia a primit din partea Croației o cerere de derogare de la articolul 13 alineatul (3) din respectivul regulament, în ceea ce privește utilizarea de plase-pungă tradiționale de tip „ciplarica” pentru pescuitul de specii de barbun (Mugilidae), de plase-pungă tradiționale de tip „palamidara” pentru pescuitul de pălămidă (Sarda sarda), ton negru (Auxis rochei), ton mic (Euthynnus alletteratus) și specii de seriolă (Seriola dumerili), de plase-pungă tradiționale de tip „oližnica” pentru pescuitul de aterină (Atherina boyeri) și de plase-pungă tradiționale de tip „igličara” pentru pescuitul de zărgan (Belone belone) în apele teritoriale ale Croației.

                     (4)

                     Cererea vizează activitățile de pescuit deja autorizate de Croația și se referă la nave și unelte care sunt utilizate timp de mai mult de cinci ani la desfășurarea de activități de pescuit conform unui plan de gestionare pus în aplicare de Croația prin Ordonanță ministerială (2) în conformitate cu articolul 19 alineatul (2) din Regulamentul (CE) nr. 1967/2006 la data de 30 martie 2018 (denumit în continuare „planul de gestionare croat”).

                     (5)

                     Comitetul științific, tehnic și economic pentru pescuit (CSTEP) a evaluat derogarea solicitată de Croația și planul de gestionare aferent în aprilie 2016, iulie 2016, octombrie 2016 și martie 2017 și a subliniat necesitatea unor clarificări cu privire la uneltele de pescuit utilizate, capturile accidentale, datele de monitorizare și datele științifice. Croația a furnizat clarificări corespunzătoare Comisiei și a revizuit în consecință planul de gestionare prin introducerea de măsuri suplimentare privind controlul, gestionarea flotei, colectarea de date și monitorizarea.

                     (6)

                     Derogarea solicitată de Croația respectă condițiile prevăzute la articolul 13 alineatele (5) și (9) din Regulamentul (CE) nr. 1967/2006.

                     (7)

                     În speță, există o serie de constrângeri geografice specifice, având în vedere atât structura morfologică distinctă a Croației, caracterizată de o coastă lungă cu numeroase insule, cât și distribuția spațială a speciilor vizate, care sunt prezente exclusiv în anumite locuri și zone specifice din regiunile costiere la adâncimi mai mici de 50 de metri. Prin urmare, locurile de pescuit sunt limitate.

                     (8)

                     Activitatea de pescuit nu poate fi întreprinsă cu alte unelte, deoarece numai plasele-pungă dețin caracteristicile tehnice necesare pentru a efectua acest tip de pescuit.

                     (9)

                     În plus, activitatea de pescuit nu are un impact semnificativ asupra mediului marin, deoarece plasele-pungă sunt unelte foarte selective, ele nu ating fundul mării și nu pot fi utilizate deasupra solului submarin acoperit cu Posidonia oceanica.

                     (10)

                     Cererea se referă la 52 de nave. Din aceste motive, derogarea solicitată de Croația afectează un număr limitat de nave față de zona vastă de repartiție a flotei de pescuit cu plase-pungă, reprezentând mai puțin de 1 % din întreaga flotă de pescuit a Croației și un tonaj brut de 16 825,84 (GT).

                     (11)

                     Navele respective sunt incluse pe o listă comunicată Comisiei în conformitate cu articolul 13 alineatul (9) din Regulamentul (CE) nr. 1967/2006.

                     (12)

                     Planul de gestionare croat stabilește toate definițiile relevante cu privire la activitățile de pescuit în cauză și garantează că nu va exista o creștere viitoare a efortului de pescuit în conformitate cu articolul 13 alineatul (9) din Regulamentul (CE) nr. 1967/2006, deoarece se vor elibera autorizații de pescuit doar pentru cele 52 de nave menționate, care dețin deja autorizații de pescuit din partea Croației. În acest sens, se remarcă faptul că, în conformitate cu planul de gestionare croat și cu Ordinul Ministerial, utilizarea plaselor-pungă de tip „oližnica” este permisă doar în locurile de pescuit din zona dintre Capul Lako și Capul Crna Punta și în subzonele de pescuit cunoscute ca „E4” și „F2”, în timp ce, în ceea ce privește toate plasele-pungă tradiționale („ciplarica”, „palamidara”, „igličara” și „oližnica”), locurile de pescuit nu acoperă zonele identificate ca parcuri naționale și habitate speciale, în care pescuitul este strict interzis, cum este cazul zonei de sud-est începând cu Capul St Peter.

                     (13)

                     Activitățile de pescuit vizate îndeplinesc cerințele de la articolul 4 din Regulamentul (CE) nr. 1967/2006, prin care se interzice pescuitul deasupra habitatelor respective. Într-adevăr, plasele-pungă sunt trase în coloana de apă și nu intră în contact cu fundul mării.

                     (14)

                     Cerințele prevăzute la articolul 8 alineatul (1) litera (h) din Regulamentul (CE) nr. 1967/2006 nu se aplică, deoarece ele se referă la traulere.

                     (15)

                     În ceea ce privește cerința de a îndeplini dispozițiile articolului 9 alineatul (3), care stabilește dimensiunea minimă a ochiurilor de plasă, Comisia observă că, în conformitate cu articolul 9 alineatul (7) din Regulamentul (CE) nr. 1967/2006, această derogare nu este posibilă pentru plasele-pungă. Comisia ia act de faptul că Croația nu a autorizat o derogare de la aceste dispoziții în planul său de gestionare.

                     (16)

                     Activitățile de pescuit în cauză se desfășoară la o distanță foarte mică de coastă și nu interferează așadar cu activitățile altor nave.

                     (17)

                     Planul de gestionare garantează faptul că acele capturi din speciile menționate în anexa III la Regulamentul (CE) nr. 1967/2006 sunt minime, deoarece speciile vizate sunt speciile de barbun (Mugilidae), pălămida (Sarda sarda), tonul negru (Auxis rochei), tonul mic (Euthynnus alletteratus), speciile de seriolă (Seriola dumerili), aterina (Atherina boyeri) și zărganul (Belone belone), care nu figurează în anexa III la Regulamentul (CE) nr. 1967/2006.

                     (18)

                     Activitățile de pescuit sunt foarte selective și nu vizează cefalopodele.

                     (19)

                     Planul de gestionare include măsuri de monitorizare a activităților de pescuit, îndeplinind astfel condițiile prevăzute la articolul 14 din Regulamentul (CE) nr. 1224/2009 al Consiliului (3).

                     (20)

                     Planul de gestionare croat include măsuri de monitorizare a activităților de pescuit, astfel cum se prevede la articolul 13 alineatul (9) al treilea paragraf din Regulamentul (CE) nr. 1967/2006.

                     (21)

                     În consecință, derogarea solicitată ar trebui acordată.

                     (22)

                     Croația ar trebui să transmită rapoarte Comisiei la intervale regulate și în conformitate cu planul de monitorizare prevăzut în planul de gestionare croat.

                     (23)

                     O limitare a duratei derogării va permite adoptarea cu promptitudine a unor măsuri de gestionare corective, în cazul în care raportul prezentat Comisiei va indica o stare de conservare nesatisfăcătoare a stocului exploatat, oferind totodată posibilitatea de îmbogățire a cunoștințelor științifice în vederea stabilirii unui plan de gestionare îmbunătățit.

                     (24)

                     Măsurile prevăzute în regulament sunt conforme cu avizul Comitetului pentru pescuit și acvacultură,

               ADOPTĂ PREZENTUL REGULAMENT:

            Articolul 1
            Derogare

               (1)   Articolul 13 alineatul (3) primul paragraf din Regulamentul (CE) nr. 1967/2006 nu se aplică în apele teritoriale ale Croației următoarelor activități de pescuit:

                           (a)

                           pescuitul de specii de barbun (Mugilidae) cu plase-pungă de tip „ciplarica”;

                           (b)

                           pescuitul de pălămidă (Sarda sarda), ton negru (Auxis rochei), ton mic (Euthynnus alletteratus), specii de seriolă (Seriola dumerili) cu plase-pungă de tip „palamidara”;

                           (c)

                           pescuitul de aterină (Atherina boyeri) cu plase-pungă de tip „oližnica”; precum și

                           (d)

                           pescuitul de zărgan (Belone belone) cu plase-pungă de tip „igličara”.

               (2)   Plasele-pungă menționate la alineatul (1) se utilizează de către navele care:

                           (a)

                           dețin un număr de înregistrare stabilit în planul de gestionare croat adoptat de Croația în conformitate cu articolul 19 din Regulamentul (CE) nr. 1967/2006;

                           (b)

                           practică pescuitul de mai mult de cinci ani și nu prevăd nici o creștere viitoare a efortului de pescuit depus; precum și

                           (c)

                           navele care dețin o autorizație de pescuit și operează în temeiul planului de gestionare croat.

            Articolul 2
            Planul de monitorizare și raportul
            Croația transmite Comisiei, în termen de trei ani de la intrarea în vigoare a prezentului regulament, un raport întocmit în conformitate cu planul de monitorizare stabilit în planul de gestionare croat.

            Articolul 3
            Intrarea în vigoare
            Prezentul regulament intră în vigoare în a treia zi de la data publicării în Jurnalul Oficial al Uniunii Europene.
            Se aplică de la 26 octombrie 2018 până la 26 octombrie 2021.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 22 octombrie 2018.

                  Pentru Comisie

                  Președintele

               Jean-Claude JUNCKER

            (1)  JO L 36, 8.2.2007, p. 6.

            (2)  Pravilnik o obavljanju gospodarskog ribolova na moru okružujućim mrežama plivaricom palamidarom, plivaricom ciplaricom, plivaricom lokardarom, plivaricom igličarom i plivaricom oližnicom, Narodne Novine, OJ 30/2018, astfel cum a fost modificat de Pravilnik o izmjenama Pravilnika o obavljanju gospodarskog ribolova na moru okružujućim mrežama plivaricom palamidarom, plivaricom ciplaricom, plivaricom lokardarom, plivaricom igličarom i plivaricom oližnicom, OJ 49/2018 și de Pravilnik o izmjenama i dopuni Pravilnika o obavljanju gospodarskog ribolova na moru okružujućim mrežama plivaricom palamidarom, plivaricom ciplaricom, plivaricom lokardarom, plivaricom igličarom i plivaricom oližnicom, OJ 62/2018.

            (3)  Regulamentul (CE) nr. 1224/2009 al Consiliului din 20 noiembrie 2009 de stabilire a unui sistem comunitar de control pentru asigurarea respectării normelor politicii comune în domeniul pescuitului, de modificare a Regulamentelor (CE) nr. 847/96, (CE) nr. 2371/2002, (CE) nr. 811/2004, (CE) nr. 768/2005, (CE) nr. 2115/2005, (CE) nr. 2166/2005, (CE) nr. 388/2006, (CE) nr. 509/2007, (CE) nr. 676/2007, (CE) nr. 1098/2007, (CE) nr. 1300/2008, (CE) nr. 1342/2008 și de abrogare a Regulamentelor (CEE) nr. 2847/93, (CE) nr. 1627/94 și (CE) nr. 1966/2006 (JO L 343, 22.12.2009, p. 1).